ลุ้น SET บวกต่อ! ทดสอบแนวต้าน 1,550 จุด เก็งกำไรงบ “บจ.” โตเด่น
ลุ้น SET บวกต่อ! ทดสอบแนวต้าน 1,550 จุด เก็งกำไรบจ.ประกาศงบโตเด่น แม้ยอดติดเชื้อโควิดยังพุ่ง แนะติดตามประชุม กนง.วันนี้
ลุ้น SET บวกต่อ! ทดสอบแนวต้าน 1,550 จุด เก็งกำไรบจ.ประกาศงบโตเด่น แม้ยอดติดเชื้อโควิดยังพุ่ง แนะติดตามประชุม กนง.วันนี้
4 ส.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้มีโอกาสรีบาวด์ต่อทดสอบแนว 1,550 จุด แต่หากยังไม่ผ่านก็อาจเผชิญกับแรงขายทำกำไรสลับออกมา โดยมีกำไรของบริษัทจดทะเบียนเป็นตัวขับเคลื่อนหลัก ท่ามกลางแรงกดดันจากโควิดยังหนักวันนี้จำนวนผู้ติดเชื้อพุ่งทะลุ 20,000 รายทำนิวไฮ ขณะที่เงินบาทยังอ่อนค่า
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ เพราะยังเผชิญกับโควิดที่ยังระบาดหนักเช่นกัน ทำให้เชื่อว่าเม็ดเงินลงทุนคงจะยังอยู่ทางฝั่งสหรัฐและยุโรป
โดยทิศทางตลาดบ้านเราคงจะแกว่งแคบจนกว่าจะมีสัญญาณชัดเจน คาดว่านักลงทุนจะเลือกลงทุนเฉพาะตัว เน้นกลุ่มกำไรดี อย่างกลุ่มส่งออก, ขนส่ง, เดินเรือ ซึ่งได้รับประโยชน์จากเงินบาทอ่อนค่าด้วย
สำหรับวันนี้ยังต้องติดตามการประชุมคณะกรรมการนโยบายการเงิน (กนง.), การทยอยประกาศผลประกอบการของบริษัทจดทะเบียน, ดัชนีผู้จัดการฝ่ายจัดซื้อ (PMI) ภาคบริการของสหรัฐฯ ตลาดฯ เชื่อว่าจะออกมาลดลง
พร้อมให้แนวรับ 1,530 จุด ส่วนแนวต้าน 1,550-1,560 จุด